
Loa andmine riigihanke „Narva Hooldekodu klientide toitlustamine 2013-2015“ korraldamiseks ja volituste andmine hankelepingu sõlmimiseks 
1.  Asjaolud ja menetlemise käik

Narva linna Sotsiaalabiameti hallatav asutus Narva Hooldekodu asutati Narva Linnavolikogu 21.06.2012 otsusega nr 76.  Narva Hooldekodu on ajutist või alalist ööpäevaringset hooldamist osutav hoolekandeasutus, mis on loodud elamiseks, hooldamiseks ja rehabilitatsiooniks eakatele ja puuetega isikutele, kes ei ole suutelised iseseisvalt toime tulema ning kelle toimetulekut ei ole võimalik tagada teiste sotsiaalteenuste või muu abi osutamisega. 
Riigihanke „Narva linna sobivate ruumide rentimine hooldekodu vajaduseks“ alusel on sõlmitud hooldekodu ruumide rendileping. 
Narva Hooldekodu ruumides puudub toidu valmistamiseks ruum ja selle põhjusel klientide toitlustamiseks on vaja tellida toitlustusteenused. 
Toitlustusleping on otstarbekas sõlmida pikemaks perioodiks (2013-2015), sest see võimaldab kohalikul omavalitsusel paremini planeerida tulevaste perioodide kulude mahtu.  
Lähtudes turuolukorrast hankelepingu eeldatav maksumus on 600 000 eurot. 
Seoses sellega, et Narva Hooldekodu klientide toitlustamise maksumus koosneb riigi- ja kohaliku eelarvete eraldistest ja ületab riigihanke hankemenetluse korraldamise kohustuse piirmäärasid tuleb algatada riigihanke menetlust vastavalt Riigihangete seadusele. 

Eeltoodust tulenevalt on ette valmistatud hankedokumendid (on lisatud otsuse juurde) riigihanke „Narva Hooldekodu klientide toitlustamine 2013-2015“ hankemenetluse läbiviimiseks. Narva Hooldekodu klientide toitlustamise riigihanke viiakse läbi lihtsustatud korras, teenuse CPV kood – 55521100-9 (Toiduvalmistamise ja selle tarbijale kohaletoomise teenused).
Kuna eelnimetatud hankemenetluse tulemusel sõlmitakse hankeleping, millega võetakse kohustusi eelarveaastast pikemaks perioodiks, kuulub antud küsimuse otsustamine Narva Linnavolikogu ainupädevusse.
2.  Õiguslikud alused

2.1. Kohaliku omavalitsuse korralduse seaduse §22 lõike 1 punkti 8 kohaselt volikogu ainupädevusse kuulub järgmiste küsimuste otsustamine: laenude võtmine, võlakirjade emiteerimine, kapitalirendi- ja faktooringukohustuste võtmine ning kohustuste võtmine kontsessioonikokkulepete alusel.
2.2. Vastavalt riigihangete seaduse §19 lõikele 1 hankija ei ole kohustatud korraldama käesolevas seaduses sätestatud korras hankemenetlust teenuste hankelepingu sõlmimisel, mille eeldatavast maksumusest rohkem kui 50 protsenti moodustavad CPV määruse VII lisas nimetatud teenused.
2.3. Riigihangete seaduse §19 lõike 1 kohaselt kui käesoleva paragrahvi lõikes 1 nimetatud hankelepingu eeldatav maksumus on ilma käibemaksuta võrdne rahvusvahelise piirmääraga või ületab seda, on hankija kohustatud lisaks käesoleva paragrahvi lõikes 3 sätestatule järgima käesoleva seaduse §-s 33 sätestatud tehnilise kirjelduse koostamise reegleid.
2.4. Kohaliku omavalitsuse üksuse finantsjuhtimise seadusega (KOFS) § 28 lõike 2 kohaselt linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud, välja arvatud käesoleva seaduse §24 lõikes 3 ning § 26 lõike 4 punktis 4 ja lõikes 6 nimetatud juhul. 
2.5.  KOFS §28 lõike 3 kohaselt valla- ja linnavalitsus, kohaliku omavalitsuse üksuse ametiasutus ning ametiasutuse hallatav asutus võivad sõlmida lepinguid, millega võetakse käesoleva seaduse § 34 lõigetes 2 ja 7 nimetatud kohustusi, antakse laenu või tagatakse kohustusi eelarveaastast pikemaks perioodiks, kooskõlas eelarvestrateegiaga ja volikogu antud volituse alusel.
3.  Otsus

3.1  Lubada Narva Linnavalitsusel korraldada riigihanke „Narva Hooldekodu klientide toitlustamine 2013-2015“ hankemenetlus Narva Hooldekodu klientide toitlustamiseks ajavahemikul 01.02.2013 – 31.12.2015.
3.2 Anda Narva linna Sotsiaalabiametile volitused käesoleva otsuse punktis 3.1 nimetatud toitlustuslepingu sõlmimiseks edukaks tunnistatud pakkujaga riigihangete seaduses sätestatud korras.      
3.3 Narva Linnavalitsusel näha ette järgmiste aastate eelarvete eelnõude koostamisel hankelepinguga seotud kulud.
4.  Rakendussätted

4.1  Otsus jõustub seadusega ettenähtud korras.

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates otsuse teatavakstegemisest. 

Narva Linnavolikogu otsuse „Loa andmine riigihanke „Narva Hooldekodu klientide toitlustamine 2013-2015“ korraldamiseks ja volituste andmine hankelepingu sõlmimiseks” eelnõu esitamine
Narva Linnavalitsus võtab vastu protokollilise otsuse:

1. Nõustuda esitatud Narva Linnavolikogu otsuse eelnõuga.

2. Volitada Galina Vologdinad antud küsimust ette kandma Narva Linnavolikogu istungil.

